በፌስቡክ ድረ ገጽ ኢሕአዴግን በተለይ ደግሞ የሕወሓትን ወቅታዊ ሁኔታዎችን እየተከታተለ አዳዲስ መረጃዎችን በማስነበብና በመተንተን የሚታወቀው በመቐለ ዩኒቨርሲቲ የፖለቲካል ሳይንስ መምህር ወጣት አብርሃ ደስታ ግን፣ የመተካካት ሒደትን ከመነሻው ጀምሮ እንደ መርህ አይቀበለውም፡፡ እንደ እሱ እምነት፣ መተካካት የሚል መርህ ብቅ ያለው በትጥቅ ትግል የመጣው የገዥው ፓርቲ አመራር እንዳለ ሥልጣን መቆጣጠሩ በሕዝቡ መወቀስ ሲጀመር ነበር፡፡ ታጋዮች ብቻ አመራሮች ሆነው በመቀጠላቸው ከሕዝቡ የቀረቡበት ከፍተኛ ወቀሳና ቅሬታ ወደሌላ ደረጃ እንዳይሸጋገር ለመቀልበስ ነው፡፡ ‹‹አይዞህ ሥልጣን ለብቻችን ተቆጣጥረን አንኖርም፤ አዲስ አመራር እንፈጥራለን የሚል ነው፤ ሲቪል አመራር፤›› ይላል፡፡ የመተካካት ሒደቱ ግን በምን መስፈርት፣ በዕድሜ ይሁን በብቃት ማነስ፣ ወይም ከፍተኛ ሥልጣን ላይ በመቆየት ግልጽ የሆነ ሥዕል እንዳልነበረው ያስረዳል፡፡ ይኼም የተደረገበት ሁኔታ አላስፈላጊ የሆነ አመራር ቀስ በቀስ ከሥልጣን ለማስወገድ ዓላማ ያደረገ ነው በማለት ያስረዳል፡፡